
Comisia pentru muncă şi protecţie socială



Nr.27/502/3 decembrie 2003
R A P O R T

asupra proiectului de Lege pentru aprobarea Ordonanţei de urgenţă a Guvernului nr.113/2003 privind protecţia socială a salariaţilor disponibilizaţi prin concedieri colective din sectorul sanitar în cadrul procesului de restructurare şi reorganizare

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei de urgenţă a Guvernului nr.113/2003 privind protecţia socială a salariaţilor disponibilizaţi prin concedieri colective din sectorul sanitar în cadrul procesului de restructurare şi reorganizare, trimis cu adresa nr.676 din 27 octombrie 2003.


La întocmirea prezentului raport, Comisia a avut în vedere avizele primite de la Consiliul Legislativ şi de la următoarele comisii:

1. Comisia pentru buget, finanţe şi bănci;

2. Comisia juridică, de disciplină şi imunităţi;

Comisia a fost sesizată cu dezbaterea şi avizarea proiectului de lege mai sus menţionat în procedură de urgenţă.

Comisia propune Plenului aprobarea proiectului de lege întrucât acesta are în vedere diminuarea impactului social asupra categoriilor de personal ce urmează a fi disponibilizate.
Proiectul de lege face parte din categoria legilor organice, conform prevederilor constituţionale, şi are ca obiect de reglementare stabilirea unor măsuri de protecţie socială pentru persoanele ale căror contracte de muncă urmează a fi desfăcute ca urmare a concedierilor colective din sectorul sanitar în cadrul procesului de restructurare şi reorganizare.

La dezbaterea acestui proiect de lege a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Ana Radu, director în cadrul Ministerului Finanţelor Publice.
La lucrările comisiei au fost prezenţi 18 deputaţi, din totalul de 21 membri ai comisiei.

În urma dezbaterii proiectului de lege în şedinţa din data de 3 decembrie 2003, Comisia propune admiterea fără modificări a acestuia, cu 14 voturi pentru, un vot împotrivă şi o abţinere.

